Imtella' Diċembru 26, 2020 Sejba ta' recordings awtentiċi fl-università li jmorru lura għas-snin sittin u sebgħin għandhom valur kemm għax huma xhieda tat-tħaddim tal-lingwa u d-djaletti Maltin f'dik il-ħabta, kif ukoll għax jitfgħu dawl fuq l-istil ta' ħajja tal-poplu. Ir-riċerkaturi li ħadmu fuq dan il-proġett se jpoġġu dan il-materjal fuq is-sit tad-dipartiment tal-Malti fejn se jkunu aċċessibbli għal kulħadd. Recordings li nstabu f'uffiċċju fl-Università li kien jintuża minn Patri Edward Fenech, li kien il-kap tad-Dipartiment tal-Għarbi, kixfu realtajiet dwar id-djaletti mitħaddta mill-Maltin fis-sittinijiet u s-sebgħinijiet, iżda mhux biss. Ir-recordings kienu ttieħdu waqt proġett ta' riċerka mmexxi mill-Professur Ġuże Aquilina. Flimkien ma' Benedikt Isserlin mill-Università ta' Leeds li kien qed jirriċerka djaletti semitiċi, kien terraq ma' diversi rħula f'Malta u f'Għawdex biex jiddokumenta djaletti awtentiċi Maltin. Il-konversazzjonijiet ma jixhudx biss realtajiet dwar l-ilsien Malti iżda jitfgħu dawl fuq l-istil ta' ħajja tal-Maltin dak iż-żmien. Il-Kap tad-Dipartiment tal-Malti fl-Università, Michael Spagnol, qal li l-lingwa hija assoċjata mal-identità u r-recordings jagħtu ħjiel dwar professjonijiet u tradizzjonijiet li qajla konna nafu dwarhom u bilkemm għadhom jeżistu fis-soċjetà tal-lum. "Biċċiet li huma partikolarissimi jew għax fihom tisma' ħsejjes li illum m'għadniex nisimgħuhom li huma marbutin per eżempju mal-Birgu jew ix-Xewkija , mal-Għarb u ż-Żebbuġ, allura hemm valur lingwistiku kbir… enormi, jew anki minħabba dak li hemm fihom ikun fihom… xi ċajta, taqbila tal-antik, xi kwartini, kienu jirrakkontaw x'kienu jagħmlu għall-żmien il-Milied u l-Imnarja." Il-proġett ta' riċerka fuq dawn ir-recordings tmexxa mill-Professuri Alexandra Vella u Ray Fabri, Dr Michael Spagnol u Anthony Baldacchino u t-tekniċi mir-radju tal-Universitaà. Il-kontenut ta' 92 konversazzjoni ġew diġitizzati u l-pubbliku se jkun jista' jismagħhom fuq is-sit elettroniku tad-dipartiment tal-Malti: malti.mt. Artiklu dwar din ir-riċerka kien ippubblikat fir-rivista tal-Università, Think, li tkopri proġetti ta' riċerka ta' akkademiċi u studenti mill-Università ta' Malta. "Għandna iċ-ċans li nisimgħuh first hand prattikament, u din hi xi ħaġa li għandna nkunu kburin bil-kultura tagħna u l-lingwa tagħna u nagħmlu li nistgħu biex nitgħallmu iżjed fuqha," qal David Mizzi mir-rivista Think.